કાવ્યની દુનિયા નિરાળી હોય છે. આમ તો ઋતુનો રુઆબ ઝીલવાનું કામ કાવ્ય કરતું હોય છે. પરંતુ ક્યારેક ઋતુ સામે બળવો કરવાની શક્તિ પણ કાવ્યમાં હોય છે. મિત્ર નવીનભાઈ દવેએ ત્રણ મોટા દળદાર ગ્રંથો મોકલ્યા. કાવ્યના, નામ, કાવ્યવૃષ્ટિ... મન ભીનું થઈ ગયું. શ્રી સુરેશ દલાલની સમગ્ર કાવ્યસૃષ્ટિની આ કાવ્યવૃષ્ટિ છે. તરબતર થઈ જવાય તેવી ઘટના છે. ગરમાયેલા સૂરજ સામે જોયું. આંખે બેઠેલા ચંદ્રને જરા ઈજન દીધું અને પછી મનને સુરેશભાઈ સાથે ગાળેલા કલાકો અને ક્ષણોના એક સંકોચાઈને પડેલા કાફલાને પાણી છાંટી બેઠા કર્યા. વાહ... ક્યા..બાત હૈ... ત્રણ ગ્રંથોનું ત્રિભુવન. આજે પહેલા ગ્રંથની વાત કરવી છે. મનના ઓટલાને આટલી ગરમીમાં ભીંજવી દેવા છે, સાથે તમને પણ.. કવિએ મોકલેલા આ ઝાપટામાં.. પહેલા વરસાદ જેવો પહેલો ગ્રંથ એટલે ૧૯૬૬થી ૧૯૮૬ વચ્ચેના વીસ વર્ષમાં કવિએ લખેલા વીસ કાવ્યસંગ્રહો.